Ma sterf, pa en kinders ernstig beseerDie ongeluk het ’n entjie suid van Beaufort-Wes gebeur. Foto: Google Maps ŉ Vrou is dood en haar man en twee dogters ernstig beseer in ŉ motorongeluk by Beaufort-Wes. Die ongeluk het Dinsdagaand omstreeks 20:00 op die N1 ŉ entjie suid van dié Karoodorp gebeur toe die gesin op pad in Leeu-Gamka se rigting was en hul motor omgeslaan het, sê Robert Daniels, woordvoerder van die Wes-Kaap se nooddienste. Reddingsbeamptes het sowat twee uur lank geswoeg om die oorledene (in haar vroeë 40’s) se liggaam uit die voertuigwrak te verwyder, sê Daniels. Haar dogters, onderskeidelik 8 en 14 jaar oud, is saam met hul pa (ook in sy vroeë 40’s) met ernstige kop- en rugbeserings in die provinsiale hospitaal op Beaufort-Wes opgeneem. In nog ŉ ongeluk Dinsdagaand in die Karoo is ŉ man en ŉ vrou (albei in hul 50’s) sowat 30 km buite Murraysburg in die rigting van Graaff-Reinet ernstig beseer toe hul motor ook omgeslaan het.